Favipiraviras

Favipiraviras (sinonimai: T-705, aviganas, favilaviras) – antivirusinis vaistas, aktyvus prieš daugelį RNR virusų. Vaistą sukūrė „Toyama Chemical“ kompanija Japonijoje. Chemiškai favipiraviras yra pirazino karboksiamido junginys. Atliktų eksperimentų su gyvūnais metu favipiraviras buvo aktyvus prieš gripo, Vakarų Nilo, geltonąją karštines, snukio nagų ligą bei kitus flavivirusus, arenavirusus, bunyavirusus, alfa virusus bei enterovirusus ir Rifto slėnio karštligę. Tyrimuose su gyvūnais nustatytas tam tikras favipiraviro poveikis Zikos ir pasiutligės virusui.

2020 m. vasario mėn. favipiraviras Kinijoje naudotas eksperimentiniam koronaviruso SARS-CoV-2 sukeltos ligos COVID-19 gydymui. Kovo 17 d. Kinijos pareigūnai priėjo išvadą, kad šis vaistas buvo efektyvus gydant COVID pacientus Uhane ir Šendžene.

Veikimo principas 
Vaisto veikimo mechanizmas susijęs su virusų RNR polimerazės selektyviu inhibavimu. Kai kurie kiti tyrimai kelia hipotezę, kad favipiraviras sukelia letalias transversines RNR mutacijas, kurių pasekoje užkrėsta organizmo ląstelė pagamina negyvybingo viruso fenotipo kopiją. Favipiraviro tabletės ar intraveninė jo forma yra provaistas, kuris metabolizuojamas  į savo aktyvią formą favipiraviro ribofuranosil-5'-trifosfatą (favipiravir-RTP). Manoma, kad vaisto aktyvacijoje dalyvauja žmogaus hipoksantino guanino fosforibosil transferazė (HGPRT). Favipiraviras neveikia žinduolių ląstelių RNR ar DNR sintezės ir nėra jiems toksiškas. 2014 m. favipiraviras  patvirtintas Japonijoje gripo pandemijų gydymui. Kadangi nėra įrodyta, kad favipiraviras yra aktyvus žmogaus pirminėse kvėpavimo takų ląstelėse, keltos abejonės dėl jo efektyvumo gripo gydymui.

Patvirtinimo statusas 
2014 m. Japonija patvirtino favipiravirą viruso padermių, atsparių iki tol esantiems priešvirusiniams vaistams, gydymui. Toyama Chemical vylėsi, kad aviganas taps nauju vaistu gripo gydymui ir pakeis tamiflu. Kadangi, tyrimai su gyvūnais atskleidė vaisto galimą teratogeninį poveikį vaisiui, Sveikatos, darbo ir socialinių reikalų ministerija ilgai jo nepatvirtino žmonių gydymui, o favipiraviro nedidelės apimties gamyba skirta tik Japonijos poreikiams tenkinti.

2015 m. kovo mėn. JAV Maisto ir vaistų valdyba atliko III fazės klinikinius tyrimus, siekdama išsiaiškinti favipiraviro saugumą ir efektyvumą gripo gydymui.

2020 m. kovo mėn. Kinija patvirtinto favilavirą gripo gydymui. Jis taip pat naudotas klinikiniuose tyrimuose gydant COVID-19 sukeltą plaučių uždegimą.

Ebolos virusas 
Kai kurie tyrimai rodo, kad favipiraviras yra efektyvus prieš Ebolos virusą pelėse. Tačiau jo poveikis gydant žmones nuo Ebolos viruso sukeltos karštinės nėra įrodytas. 

2014 m. Ebolos viruso protrūkio metu Vakarų Afrikoje pranešta, kad slaugė iš Prancūzijos užsikrėtusi virusu Liberijoje pasveiko po gydymo favipiraviru. 2014 m. gruodžio mėn. Gvinėjoje atlikti klinikiniai favipiraviro tyrimai Ebolos hemoraginės karštinės gydymui. Tyrimo rezultatai atskleidė sumažėjusį pacientų mirtingumą, kurių kraujyje buvo nedidelis ar vidutinis Ebolos viruso kiekis. Tačiau nenustatytas šio vaisto poveikis didelės mirties rizikos ligoniams, kurių kraujyje cirkuliavo didelis viruso kiekis. Atlikto tyrimo planavimą sukritikavo epidemiologas Scott Hammer ir kiti dėl vien istorinės kontrolės naudojimo. Šio tyrimo rezultatai paskelbti 2016 m. vasario mėn. vykusioje kasmetinėje retrovirusų ir oportunistinių infekcijų konferencijoje bei žurnale PLOS Medicine.

COVID-19 koronavirusas 
2020 m. kovo 17 d. Kinijos pareigūnai priėjo išvadą, kad šis vaistas galimai buvo efektyvus gydant COVID-19 pacientus Uhane ir Šendžene.

80 pacientų, gydytų favipiraviru, tyrimas parodė, kad jis reikšmingai iki keturių dienų sutrumpina viremiją lyginant su vienuolikos dienų laikotarpiu kontrolinėje lopinaviro (ritonaviro) grupėje. Taip pat nustatyta, kad 91,43% pacientų sumažėjo plaučių uždegimo požymiai kompiuterinės tomografijos nuotraukose, esant tik pavieniams nepageidaujamiems reiškiniams.

Šaltiniai 

Priešinfekciniai vaistai